Dyantyi hoor dán sy lotAphiwe Dyantyi – sy vreugde na sy eerste toetsdrie (Foto GB Jordaan) Aphiwe Dyantyi se verhoor vir die gebruik van verbode middels sal volgens berigte op 15 September begin. Dít volg nadat die blitsige Bokvleuel, wat in 2018 as internasionale rugby se nuweling van die jaar aangewys is, op 2 Julie 2019 ’n urienmonster tydens ’n Springbokoefenkamp ingedien het wat positief vir verbode middels getoets is. Die 25-jarige het van die staanspoor aangevoer dat hy onskuldig is wat die gebruik van anaboliese steroïede betref. Hy het onder meer gesê dat hy in harde werk en regverdige spel glo. “Ek het nog nooit verneuk nie en sal ook nie,” het hy in ’n verklaring gesê. Die uitslag van sy B-urienmonster was egter óók positief. Die toetse is by ’n geakkrediteerde World Anti-Doping Agency- (Wada-)laboratorium by die Universiteit van die Vrystaat gedoen en daar is bevind dat die Bokblits positief vir drie verbode middels getoets het. Dyantyi word deur baie kenners as een van die opwindendste Springbok-agterspelers sedert Bryan Habana bestempel en hy het ses drieë in 13 toetse vir die Bokke gedruk. Khalid Galant, die uitvoerende hoof van die Suid-Afrikaanse Instituut vir Dwelmvrye Sport (SAIDS), het destyds gesê dat Dyantyi vir tot vier jaar uit die sport geskors kan word. Volgens mediaberigte het die Bokster vir ’n ruk afstand van sosiale media gedoen, maar in ’n onlangse Facebook-inskrywing het hy ’n paar foto’s van homself saam met ’n positiewe boodskap geplaas. “Ontdek jou krag in die moeilike tye, wees dankbaar, doen selfondersoek, groei en wees altyd gereed met ’n glimlag,” het hy geskryf.